NARIADENIE RADY (ES) č. 194/2008
z 25. februára 2008,
ktorým sa obnovujú a posilňujú reštriktívne opatrenia voči Barme/Mjanmarsku a ktorým sa zrušuje nariadenie (ES) č. 817/2006
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej články 60 a 301,
so zreteľom na spoločnú pozíciu 2007/750/SZBP z 19. novembra 2007, ktorou sa mení a dopĺňa spoločná pozícia 2006/318/SZBP, ktorou sa obnovujú reštriktívne opatrenia voči Barme/Mjanmarsku (1),
so zreteľom na návrh Komisie,
keďže:
(1)
Rada, znepokojená tým, že nenastal žiadny pokrok, a vzhľadom na pokračujúce porušovanie ľudských práv v Barme/Mjanmarsku prijala 28. októbra 1996 spoločnou pozíciou 1996/635/SZBP (2) voči Barme/Mjanmarsku určité reštriktívne opatrenia. Tieto opatrenia boli následne predĺžené, zmenené a doplnené spoločnou pozíciou 2000/346/SZBP (3), zrušené a nahradené spoločnou pozíciou 2003/297/SZBP (4) a neskôr obnovené spoločnou pozíciou 2004/423/SZBP (5), posilnené spoločnou pozíciou 2004/730/SZBP (6), zmenené a doplnené spoločnou pozíciou 2005/149/SZBP (7) a predĺžené, zmenené a doplnené spoločnou pozíciou 2005/340/SZBP (8). Rada ďalej prijala spoločnú pozíciu 2006/318/SZBP (9) vzhľadom na politickú situáciu v Barme/Mjanmarsku, ktorú charakterizujú tieto skutočnosti:
-
vojenské orgány nezačali s demokratickým hnutím konkrétne rokovať o procese vedúcom k národnému zmiereniu, dodržiavaniu ľudských práv a demokracii,
-
nebolo povolené zostavenie skutočného a otvoreného národného zhromaždenia,
-
Daw Aung San Suu Kyi, ďalší členovia Národnej ligy pre demokraciu (NLD), ako aj iní politickí väzni sú stále vo väzbe,
-
NLD a iné organizované politické hnutia sú naďalej prenasledované,
-
pokračuje závažné porušovanie ľudských práv vrátane skutočnosti, že sa nerealizujú kroky na odstránenie nútených prác v súlade s odporúčaniami uvedenými v správe Skupiny na vysokej úrovni Medzinárodnej organizácie práce z roku 2001 a s odporúčaniami a návrhmi následných misií Medzinárodnej organizácie práce, a
-
nedávny vývoj, ako napríklad narastajúce obmedzenia pôsobenia medzinárodných organizácií a mimovládnych organizácií.
(2)
V spoločnej pozícii 2006/318/SZBP sa preto ustanovuje zachovanie reštriktívnych opatrení voči vojenskému režimu v Barme/Mjanmarsku, voči tým, ktorí majú najväčší prospech zo zneužívania moci, a tým, ktorí aktívne zabraňujú procesu národného zmierenia, dodržiavania ľudských práv a demokracie. Reštriktívne opatrenia stanovené v spoločnej pozícii 2006/318/SZBP zahŕňali zbrojné embargo a zákaz technickej pomoci, poskytovania finančných prostriedkov a finančnej pomoci v súvislosti s vojenskými činnosťami, zákaz vývozu vybavenia, ktoré by sa mohlo použiť na vnútornú represiu, zmrazenie finančných prostriedkov a hospodárskych zdrojov členov vlády Barmy/Mjanmarska a všetkých fyzických či právnických osôb, subjektov alebo orgánov, ktoré sú s nimi spojené, zákaz vycestovania takýchto fyzických osôb a zákaz poskytovania finančných pôžičiek alebo úverov barmským štátnym podnikom, ako aj nadobudnutia alebo zvyšovania účasti na nich.
(3)
Niektoré z reštriktívnych opatrení prijatých voči Barme/Mjanmarsku sa na úrovni Spoločenstva zaviedli nariadením Rady (ES) č. 817/2006 z 29. mája 2006, ktorým sa obnovujú reštriktívne opatrenia voči Barme/Mjanmarsku a ktorým sa zrušuje nariadenie (ES) č. 798/2004 (10).
(4)
V reakcii na násilné potlačenie mierových protestov zo strany barmských orgánov v septembri 2007 a vzhľadom na pretrvávajúce závažné porušovanie ľudských práv v Barme/Mjanmarsku sa Rada 19. novembra 2007 rozhodla uplatňovať voči vojenskému režimu tejto krajiny okrem súčasných opatrení prijatých v súlade so spoločnou pozíciou 2006/318/SZBP ďalšie reštriktívne opatrenia.
(5)
Spoločnou pozíciou 2007/750/SBZP sa zavádzajú nové reštriktívne opatrenia týkajúce sa určitých dovozov, vývozov a investícií v Barme/Mjanmarsku, zamerané na drevársky priemysel a niektoré odvetvia ťažobného priemyslu.
V tejto pozícii sa takisto požaduje rozšírenie rozsahu pôsobnosti súčasných investičných obmedzení, a to aj na investície do podnikov, ktoré vlastnia alebo kontrolujú osoby alebo subjekty spojené s vojenským režimom, ako aj rozšírenie kategórií osôb, ktorých sa týka zmrazenie finančných prostriedkov a hospodárskych zdrojov, a to na ďalších služobne starších aktívnych príslušníkov barmskej armády.
(6)
Rada a členovia medzinárodného spoločenstva už viac ako desať rokov opakovane odsudzujú praktiky barmského/mjanmarského režimu, ktorý charakterizuje mučenie, hromadné a svojvoľné popravy, nútené práce, zneužívanie žien, zatýkanie politických odporcov, nútené vysídľovanie obyvateľstva a obmedzovanie základných práv a slobody prejavu, pohybu a zhromažďovania. Vzhľadom na dlhotrvajúce a pokračujúce závažné porušovanie základných práv zo strany režimu vrátane nedávneho násilného potlačenia mierových protestov sú reštriktívne opatrenia uvedené v tomto nariadení nástrojom na presadzovanie rešpektovania základných ľudských práv a slúžia tak na ochranu verejnej morálky.
(7)
Nové reštriktívne opatrenia sú zamerané na odvetvia, ktoré predstavujú zdroje príjmov vojenského režimu v Barme/Mjanmarsku. Nové reštriktívne opatrenia sa preto vzťahujú na drevo a výrobky z dreva, na uhlie, zlato, striebro, niektoré základné kovy a drahokamy a polodrahokamy. V rámci týchto odvetví sa niektorými opatreniami obmedzujú dovozy, vývozy a investície. Zoznam subjektov, na ktoré sa vzťahujú nové obmedzenia v oblasti investícií a finančnej pomoci zameranej na vývoz, by mal zodpovedať zoznamu v prílohe I k spoločnej pozícii 2007/750/SZBP, v ktorom sa uvádzajú subjekty v Barme/Mjanmarsku prepojené s týmito odvetviami.
(8)
Cieľom týchto obmedzení je zabrániť tým, ktorí patria do jurisdikcie ES, využívať výhody plynúce z obchodu, ktorým sa podporuje alebo iným spôsobom uľahčuje implementácia takých politík, ktoré sú v rozpore s medzinárodným právom a ktoré sú nezlučiteľné so zásadami slobody, demokracie, rešpektovania ľudských práv a základných slobôd a právneho štátu, pričom tieto zásady zdieľajú všetky členské štáty.
(9)
Rozsah pôsobnosti zákazu v oblasti investícií stanovený v nariadení (ES) č. 817/2006 by mal byť zosúladený so spoločnou pozíciou 2007/750/SZBP a mal by sa aktualizovať zoznam osôb, subjektov a orgánov, ktoré podliehajú reštriktívnym opatreniam uvedeného nariadenia.
(10)
Zoznam vybavenia, ktoré by sa mohlo použiť na vnútornú represiu, by sa mal aktualizovať na základe odporúčaní odborníkov a vzhľadom na nariadenie Rady (ES) č. 1236/2005 z 27. júna 2005 o obchodovaní s určitým tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie (11).
(11)
Niektoré z uvedených opatrení patria do rozsahu pôsobnosti Zmluvy o ES, a preto je najmä vzhľadom na zabezpečenie ich jednotného uplatňovania hospodárskymi subjektmi vo všetkých členských štátoch nevyhnutné, aby došlo k ich implementácii prostredníctvom právnych predpisov Spoločenstva, pokiaľ sa týkajú Spoločenstva.
(12)
V záujme dosiahnutia jasnosti by sa malo prijať nové znenie obsahujúce všetky príslušné zmenené a doplnené ustanovenia, čím sa nahradí nariadenie (ES) č. 817/2006, ktoré by sa malo zrušiť.
(13)
Aby sa zabezpečila účinnosť opatrení uvedených v tomto nariadení, toto nariadenie by malo nadobudnúť účinnosť dňom uverejnenia,
PRIJALA TOTO NARIADENIE:
KAPITOLA 1
Vymedzenie pojmov
Článok 1
Na účely tohto nariadenia sa uplatňujú tieto pojmy:
a)
„dovoz“ je akýkoľvek vstup tovarov na colné územie Spoločenstva alebo iné územia, na ktoré sa zmluva vzťahuje, podľa podmienok stanovených v jej článku 299. V zmysle nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (12)„dovoz“ zahŕňa umiestnenie v bezcolnej zóne alebo bezcolnom sklade, zavedenie podmieneného oslobodenia od cla a prepustenie do voľného obehu, ale nezahŕňa tranzit a dočasné uskladnenie,
b)
„vývoz“ je akýkoľvek výstup tovarov z colného územia Spoločenstva alebo iných území, na ktoré sa zmluva vzťahuje, podľa podmienok stanovených v jej článku 299. V zmysle nariadenia (EHS) č. 2913/92 „vývoz“ zahŕňa výstup tovarov, pri ktorom sa vyžaduje colné vyhlásenie, a výstup tovarov po ich uskladnení v rámci bezcolnej zóny s kontrolným režimom typu I alebo v bezcolnom sklade, ale nezahŕňa tranzit,
c)
„vývozca“ je akákoľvek fyzická alebo právnická osoba, v ktorej mene sa predkladá vývozné vyhlásenie, t. j. osoba, ktorá má v čase prijatia vyhlásenia zmluvu s príjemcom v tretej krajine a má právomoc rozhodnúť o zaslaní položky mimo colného územia Spoločenstva alebo iných území, na ktoré sa zmluva vzťahuje,
d)
„technická pomoc“ je akákoľvek technická podpora týkajúca sa opráv, vývoja, výroby, montáže, testovania, údržby alebo akýchkoľvek iných technických služieb a môže nadobúdať také formy, akými sú inštruktáž, poradenstvo, odborné vzdelávanie, odovzdávanie poznatkov alebo zručností, alebo konzultačné služby; technická pomoc zahŕňa aj verbálne formy pomoci;
e)
„finančné prostriedky“ sú finančné aktíva a hospodárske výhody každého druhu, vrátane, ale nie výhradne:
i)
hotovosti, šekov, peňažných pohľadávok, zmeniek, peňažných poukážok a iných platobných nástrojov,
ii)
vkladov vo finančných inštitúciách alebo iných subjektoch, zostatkov na účtoch, dlhov a dlhových záväzkov,
iii)
verejne alebo súkromne obchodovaných cenných papierov a dlhových nástrojov vrátane akcií, certifikátov predstavujúcich cenné papiere, dlhopisov, vlastných zmeniek, opčných listov, obligácií a zmlúv o odvodených cenných papieroch,
iv)
úrokov, dividend alebo iných príjmov z aktív alebo hodnoty akumulovanej alebo vytváranej aktívami,
v)
úveru, práva na započítanie pohľadávky, záruk, zábezpiek splnenia zmluvy alebo iných finančných záväzkov,
vi)
akreditívov, nákladných listov, kúpnych zmlúv,
vii)
dokumentov preukazujúcich podiel na finančných prostriedkoch alebo finančných zdrojoch,
f)
„zmrazenie finančných prostriedkov“ je zabránenie akémukoľvek pohybu, prevodu, úprave, použitiu, prístupu alebo disponovaniu s finančnými prostriedkami ľubovoľným spôsobom, ktorý by mal za následok akúkoľvek zmenu ich objemu, výšky, umiestnenia, vlastníctva, držby, charakteru, miesta určenia alebo inú zmenu, ktorá by umožnila použitie finančných prostriedkov vrátane správy portfólia;
g)
„hospodárske zdroje“ sú aktíva každého druhu, hmotné alebo nehmotné, hnuteľné alebo nehnuteľné, ktoré nie sú finančnými prostriedkami, ale môžu byť použité na získanie finančných prostriedkov, tovaru alebo služieb;
h)
„zmrazenie hospodárskych zdrojov“ je zabránenie ich využívaniu na získanie finančných prostriedkov, tovaru alebo služieb akýmkoľvek spôsobom, ktorý zahŕňa, ale neobmedzuje sa iba na predaj, prenájom alebo záložné právo;
i)
„územie Spoločenstva“ sú územia, na ktoré sa vzťahuje zmluva podľa podmienok v nej stanovených.
KAPITOLA 2
Dovozné a kúpne obmedzenia
Článok 2
1. Príloha I zahŕňa tovary, ktoré patria do týchto kategórií:
a)
guľatina, drevo a výrobky z dreva,
b)
uhlie a určité kovy a
c)
drahokamy a polodrahokamy.
2. Zakazuje sa:
a)
dovoz tovarov uvedených v prílohe I, ak tieto tovary
i)
pochádzajú z Barmy/Mjanmarska alebo
ii)
boli vyvezené z Barmy/Mjanmarska,
b)
nákup tovarov nachádzajúcich sa v Barme/Mjanmarsku, ktoré sú uvedené v prílohe I,
c)
preprava tovarov uvedených v prílohe I, ak tieto tovary pochádzajú z Barmy/Mjanmarska alebo sa odtiaľ vyvážajú do akejkoľvek inej krajiny a ak sa konečné miesto určenia nachádza v Spoločenstve alebo
d)
vedome a úmyselne zúčastňovať na činnostiach, ktorých predmetom alebo dôsledkom je priame alebo nepriame obchádzanie zákazov uvedených v písmenách a), b) alebo c).
3. Pôvod tovaru sa určí v súlade s príslušnými ustanoveniami nariadenia (EHS) č. 2913/92.
4. Na príležitostné dovozy, nákupy alebo prepravu, ktoré pozostávajú len z výrobkov pre osobnú potrebu príjemcov alebo cestujúcich alebo ich rodinných príslušníkov, sa nevzťahuje zákaz v zmysle odseku 2. článok 3
Článok 3
1. Článok 2 ods. 2 sa nevzťahuje na tovary, ktoré boli na základe zmluvnej povinnosti o dodávke príslušných tovarov zmluvnej strane v rámci Spoločenstva odoslané pred 10. marca 2008. Tovary sa považujú za odoslané, ak opustili územie Barmy/Mjanmarska pred uvedeným dátumom a miesto konečného určenia sa nachádza v rámci Spoločenstva.
2. Zainteresovaná strana je zodpovedná za to, aby colným orgánom predložila príslušné dokumenty, na základe ktorých preukáže, že splnila podmienky stanovené v odseku 1. Ak sa pri preclení tovarov tieto dokumenty nepredložia, colné orgány tovary zadržia.
3. Ak potrebné dokumenty nebudú predložené do dvoch mesiacov, alebo ak po ich predložení colné orgány usúdia, že nedošlo k splneniu podmienok stanovených v odseku 1, colné orgány budú zaobchádzať so zadržanými tovarmi v súlade s príslušnými vnútroštátnymi právnymi predpismi.
KAPITOLA 3
Vývozné obmedzenia
Článok 4
1. Zakazuje sa predávať, dodávať, prevážať alebo vyvážať vybavenie uvedené v prílohe II, ktoré by sa mohlo použiť na vnútornú represiu, priamo alebo nepriamo akejkoľvek fyzickej alebo právnickej osobe, subjektu alebo orgánu v Barme/Mjanmarsku alebo na použitie v Barme/Mjanmarsku, a to bez ohľadu na to, či pochádza zo Spoločenstva alebo nie.
2. Odsek 1 sa nevzťahuje na ochranný odev vrátane nepriestrelných viest a prilieb dočasne vyvážaných do Barmy/Mjanmarska personálom Organizácie Spojených národov, personálom Európskej únie, Spoločenstva alebo jeho členských štátov, zástupcami médií, humanitárnymi a rozvojovými pracovníkmi a sprievodným personálom výlučne na ich osobné použitie.
Článok 5
1. Zakazuje sa predávať, dodávať, prevážať alebo vyvážať tovary alebo technológie uvedené v prílohe III priamo alebo nepriamo podnikom v Barme/Mjanmarsku, ktoré sú činné v týchto odvetviach priemyslu:
a)
ťažba a spracovanie dreva,
b)
ťažba uhlia, zlata, striebra, železa, cínu, medi, volfrámu, olova, mangánu, niklu a zinku,
c)
ťažba a spracovanie drahokamov a polodrahokamov vrátane diamantov, rubínov, zafírov, jantáru a smaragdov.
2. Príloha III zahŕňa vybavenie a technológie používané v odvetviach uvedených v odseku 1. Príloha III nezahŕňa položky zahrnuté v Spoločnom zozname vojenského materiálu Európskej únie.
3. S cieľom vykonávať ustanovenie odseku 1 sa vyžaduje povolenie vopred na vývoz tovarov a technológií uvedených v prílohe III priamo alebo nepriamo v prospech akejkoľvek fyzickej alebo právnickej osoby, subjektu alebo orgánu v Barme/Mjanmarsku, alebo na ich použitie v Barme/Mjanmarsku.
4. Vývozcovia musia príslušným orgánom poskytnúť spolu so žiadosťou o povolenie všetky potrebné informácie. Ak vývozca nemá sídlo v Spoločenstve, za žiadosť o potrebné povolenie vopred je zodpovedný predajca, dodávateľ alebo prevážajúca strana a to podľa toho, kto z nich má sídlo v Spoločenstve. Žiadosť sa predkladá príslušným orgánom toho členského štátu, v ktorom má žiadateľ svoje sídlo, tak ako sa to uvádza na internetových stránkach uvedených v prílohe IV. Prevážajúcim sa potrebné povolenie predkladá pred uskutočnením vývozu.
5. Príslušné orgány členských štátov uvedené na internetových stránkach v prílohe IV neudelia povolenia na vývoz tovarov a technológií uvedených v prílohe III, ak existujú reálne dôvody domnievať sa, že tovary a technológie budú poskytnuté k dispozícii podniku v Barme/Mjanmarsku pôsobiacemu v niektorom z odvetví priemyslu uvedených v odseku 1.
6. Povolenia môžu udeľovať iba príslušné orgány členského štátu, v ktorom má žiadateľ svoje sídlo, tak ako sa to uvádza na internetových stránkach uvedených v prílohe IV. Povolenia platia na celom území Spoločenstva.
7. Príslušné orgány môžu udeľovať povolenia za podmienok, ktoré uznajú za vhodné, napríklad môžu požadovať vyhlásenie konečného užívateľa. Príslušné orgány môžu v súlade s odsekom 4 alebo 5 zrušiť, pozastaviť, zmeniť alebo odvolať povolenia, ktoré už udelili.
8. V prípade, že príslušné orgány členského štátu odmietnu udeliť povolenie, resp. ho zrušia, pozastavia, značne obmedzia alebo odvolajú, príslušný členský štát o tom informuje ostatné členské štáty a Komisiu a poskytne im potrebné informácie, najmä o položkách, konečnom užívateľovi alebo podniku v Barme/Mjanmarsku, na ktorého sa vzťahuje dané povolenie, a to v súlade s požiadavkami dôvernosti ustanovenými v nariadení Rady (ES) č. 515/97 (13).
9. Predtým, ako členský štát udelí povolenie, ktoré sa vzťahuje na rovnakého konečného užívateľa alebo podnik v Barme/Mjanmarsku, uskutočňuje najprv konzultácie s členským štátom, ktorý odmietol udeliť povolenie. Ak sa po týchto konzultáciách príslušný členský štát rozhodne udeliť povolenie, musí o tom informovať ostatné členské štáty a Komisiu, pričom poskytne všetky potrebné informácie s cieľom objasniť toto rozhodnutie.
Článok 6
Článok 5 sa nevzťahuje na tovary, ktoré boli odoslané pred 10. marca 2008. Tovary sa považujú za odoslané, ak opustili územie Spoločenstva pred uvedeným dátumom a miestom konečného určenia je Barma/Mjanmarsko.
Článok 7
1. Zakazuje sa:
a)
poskytovať technickú pomoc súvisiacu s vojenskými činnosťami a poskytovaním, výrobou, údržbou a používaním zbraní a súvisiaceho materiálu všetkých typov vrátane zbraní a streliva, vojenských vozidiel a vojenského vybavenia, polovojenského vybavenia a náhradných dielov pre uvedené položky, priamo alebo nepriamo akejkoľvek fyzickej alebo právnickej osobe, subjektu alebo orgánu v Barme/Mjanmarsku alebo na použitie v Barme/Mjanmarsku;
b)
poskytovať finančné prostriedky alebo finančnú pomoc v súvislosti s vojenskými činnosťami, najmä príspevky, pôžičky a poistenie vývozného úveru, na predaj, dodávky, prevoz alebo vývoz zbraní a súvisiaceho materiálu, priamo alebo nepriamo akejkoľvek fyzickej alebo právnickej osobe, subjektu alebo orgánu v Barme/Mjanmarsku alebo na použitie v Barme/Mjanmarsku.
2. Zakazuje sa:
a)
poskytovať technickú pomoc súvisiacu s vybavením uvedeným v prílohe II, ktoré by sa mohlo použiť na vnútornú represiu, akejkoľvek fyzickej alebo právnickej osobe, subjektu alebo orgánu v Barme/Mjanmarsku alebo na použitie v Barme/Mjanmarsku;
b)
poskytovať finančné prostriedky alebo finančnú pomoc v súvislosti s vybavením uvedeným v prílohe II, najmä príspevky, pôžičky a poistenie vývozného úveru priamo alebo nepriamo akejkoľvek fyzickej alebo právnickej osobe, subjektu alebo orgánu v Barme/Mjanmarsku alebo na použitie v Barme/Mjanmarsku.
3. Pokiaľ ide o ktorýkoľvek podnik, právnickú osobu, subjekt alebo orgán uvedený v prílohe V, zakazuje sa poskytovať finančné prostriedky alebo finančnú pomoc v súvislosti s akýmkoľvek predajom, dodávkami, prevozom alebo vývozom tovarov a technológií uvedených v prílohe III alebo v súvislosti s poskytovaním súvisiacej technickej pomoci alebo školení.
4. Príloha V zahŕňa:
a)
podniky v Barme/Mjanmarsku pôsobiace v týchto odvetviach priemyslu:
i)
ťažba a spracovanie dreva;
ii)
ťažba uhlia, zlata, striebra, železa, cínu, medi, volfrámu, olova, mangánu, niklu a zinku;
iii)
ťažba a spracovanie drahokamov a polodrahokamov vrátane diamantov, rubínov, zafírov, jantáru a smaragdov a
b)
právnické osoby, subjekty alebo orgány, ktoré sú vo vlastníctve, alebo podliehajú kontrole podnikov, alebo pracujú pre podniky, či konajú v mene takýchto podnikov.
5. Zakazuje sa vedomá alebo úmyselná účasť na činnostiach, ktorých predmetom alebo dôsledkom je obchádzanie zákazov uvedených v odsekoch 1, 2 a 3.
6. Zákazy uvedené v odseku 1 písm. b), odseku 2 písm. b) a v odseku 3 nezakladajú žiadnu zodpovednosť dotknutých fyzických alebo právnických osôb alebo subjektov, ak nevedeli a nemali opodstatnený dôvod domnievať sa, že svojím konaním porušujú tieto zákazy.
Článok 8
1. Zakazuje sa poskytovať technickú pomoc v súvislosti s tovarmi alebo technológiami uvedenými v prílohe III priamo alebo nepriamo podnikom v Barme/Mjanmarsku, ktoré sú činné v odvetviach priemyslu uvedených v článku 5 ods. 1
2. S cieľom vykonávať ustanovenie odseku 1 sa vyžaduje povolenie vopred na poskytovanie technickej pomoci v súvislosti s tovarmi a technológiami uvedenými v prílohe III priamo alebo nepriamo akejkoľvek fyzickej alebo právnickej osobe, subjektu alebo orgánu v Barme/Mjanmarsku, alebo na ich použitie v Barme/Mjanmarsku.
3. Fyzické alebo právnické osoby, subjekty alebo orgány poskytujúce technickú pomoc predkladajú príslušným orgánom spolu so žiadosťou o povolenie všetky potrebné informácie. Žiadosti sa predkladajú príslušným orgánom toho členského štátu, v ktorom má žiadateľ svoje sídlo, tak ako sa to uvádza na internetových stránkach uvedených v prílohe IV.
4. Príslušné orgány členských štátov uvedené na internetových stránkach v prílohe IV neudelia povolenia na poskytovanie technickej pomoci súvisiacej s tovarmi a technológiami uvedenými v prílohe III za predpokladu, že existujú opodstatnené dôvody domnievať sa, že technická pomoc bude poskytnutá podniku v Barme/Mjanmarsku pôsobiacemu v niektorom z odvetví priemyslu uvedených v článku 5 ods. 1, alebo z nej budú pre tento podnik vyplývať akékoľvek výhody.
5. V prípade, že sa žiadosti o povolenie predložia v súlade s týmto článkom, uplatňujú sa odseky 5 až 8 článku 5. článok 9
Článok 9
1. Odchylne od článku 4 a článku 7 ods. 2 príslušné orgány členských štátov uvedené na internetových stránkach v prílohe IV môžu za podmienok, ktoré považujú za vhodné, povoliť:
a)
predaj, dodávky, prevoz alebo vývoz vybavenia, ktoré by sa mohlo použiť na vnútornú represiu, ako sa uvádza v prílohe II, ak je určené výhradne na humanitárne či ochranné účely alebo na programy Organizácie Spojených národov, Európskej únie a Spoločenstva zamerané na inštitucionálny rozvoj alebo na operácie Európskej únie a Organizácie Spojených národov v oblasti krízového riadenia,
b)
predaj, dodávky, prevoz alebo vývoz odmínovacieho vybavenia a materiálu používaného pri odmínovacích operáciách a
c)
poskytovanie financovania, finančnej pomoci a technickej pomoci v súvislosti s vybavením, materiálom, programami a operáciami uvedenými v písmenách a) a b).
2. Odchylne od článku 5 ods. 1 a 6, článku 7 ods. 3 a článku 8 príslušné orgány členských štátov uvedené na internetových stránkach v prílohe IV môžu za podmienok, ktoré považujú za vhodné, povoliť predaj, dodávky, prevoz alebo vývoz tovarov a technológií uvedených v prílohe III určených pre podniky uvedené v článku 5 ods. 1 alebo poskytovanie súvisiacej technickej pomoci, finančných prostriedkov alebo finančnej pomoci za predpokladu, že sa splnia všetky tieto podmienky:
a)
operácia predstavuje plnenie zmluvného záväzku predávať, dodávať alebo prevážať príslušné tovary alebo poskytovať príslušnú pomoc alebo finančné prostriedky podniku alebo spoločnému podniku v Barme/Mjanmarsku;
b)
zmluvu alebo dohodu, ktorou sa zakladá povinnosť, uzavrel predajca, dodávateľ alebo prevážajúca strana pred 10. marca 2008 a
c)
táto zmluva alebo dohoda sa vzťahuje na investovanie do príslušného podniku, jeho nadobudnutie alebo založenie resp. na založenie príslušného spoločného podniku.
3. Odchylne od článku 7 ods. 1 príslušné orgány členských štátov uvedené v prílohe IV môžu za podmienok, ktoré považujú za vhodné, povoliť poskytovanie finančných prostriedkov a finančnej pomoci a technickej pomoci v súvislosti s:
a)
iným ako smrtonosným vojenským vybavením určeným výhradne na humanitárne či ochranné účely alebo na programy Organizácie Spojených národov, Európskej únie a Spoločenstva zamerané na inštitucionálny rozvoj,
b)
materiálom určeným na operácie Európskej únie a OSN v oblasti krízového riadenia.
Článok 10
Povolenia uvedené v tejto kapitole sa nesmú udeliť na činnosti, ktoré sa už zrealizovali.
KAPITOLA 4
Zmrazenie finančných prostriedkov a hospodárskych zdrojov
Článok 11
1. Všetky finančné prostriedky a hospodárske zdroje, ktoré vlastnia, majú v držbe alebo kontrolujú jednotliví členovia vlády Barmy/Mjanmarska a fyzické alebo právnické osoby, subjekty alebo orgány s nimi spojené, ako sa uvádzajú v prílohe VI, sa zmrazujú.
2. Fyzickým alebo právnickým osobám, subjektom alebo orgánom uvedeným v prílohe VI sa priamo alebo nepriamo nesmú poskytnúť žiadne finančné prostriedky alebo hospodárske zdroje v ich prospech.
3. Vedomá a úmyselná účasť na činnostiach, ktorých predmetom alebo dôsledkom je priama alebo nepriama podpora transakcií uvedených v odsekoch 1 a 2, sa zakazuje.
4. Zákaz uvedený v odseku 2 nezakladá žiadnu zodpovednosť dotknutých fyzických alebo právnických osôb alebo subjektov, ak nevedeli a nemali opodstatnený dôvod domnievať sa, že svojím konaním porušujú tento zákaz.
Článok 12
1. Článok 11 ods. 2 sa neuplatňuje na pripisovanie týchto prevodov na zmrazené účty:
a)
úrokov alebo iných výnosov na týchto účtoch alebo
b)
platieb splatných podľa zmlúv, dohôd alebo povinností, ktoré sa uzavreli alebo ktoré vznikli pred dátumom, od ktorého sa na tieto účty vzťahujú ustanovenia nariadenia (ES) č. 1081/2000 (14), nariadenia (ES) č. 798/2004 (15), nariadenia (ES) č. 817/2006 (16)alebo tohto nariadenia, podľa toho, ktorý dátum je skorší, a za predpokladu, že na všetky tieto úroky, iné výnosy a platby sa aj naďalej vzťahuje článok 11 ods. 1
2. Článkom 11 ods. 2 sa nebráni finančným alebo úverovým inštitúciám v Spoločenstve, ktoré dostávajú finančné prostriedky prevádzané tretími stranami na účet fyzickej alebo právnickej osoby, subjektu alebo orgánu zo zoznamu, úverovať zmrazené účty pod podmienkou, že akékoľvek sumy pripísané na takéto účty budú takisto zmrazené. Finančná alebo úverová inštitúcia bezodkladne informuje príslušné orgány o takýchto transakciách.
Článok 13
1. Príslušné orgány členských štátov uvedené na internetových stránkach v prílohe IV môžu povoliť uvoľnenie určitých zmrazených finančných prostriedkov alebo hospodárskych zdrojov alebo sprístupnenie určitých finančných prostriedkov alebo hospodárskych zdrojov za podmienok, ktoré považujú za vhodné, potom, ako určia, že dané finančné prostriedky alebo hospodárske zdroje sú:
a)
nevyhnutné na uspokojenie základných potrieb osôb uvedených v prílohe VI a ich nezaopatrených rodinných príslušníkov vrátane platieb za potraviny, nájom alebo hypotéku, lieky a lekárske ošetrenie, úhrady daní, poistného a poplatkov za verejnoprospešné služby;
b)
určené výlučne na platbu primeraných honorárov za odbornú prácu a náhradu výdavkov, ktoré vznikli v súvislosti s poskytnutím právnych služieb;
c)
určené výlučne na zaplatenie poplatkov alebo úhradu nákladov na bežnú držbu alebo správu zmrazených finančných prostriedkov alebo hospodárskych zdrojov;
d)
potrebné na mimoriadne výdavky pod podmienkou, že dotknutý členský štát oznámil najmenej dva týždne pred udelením samotného povolenia ostatným členským štátom a Komisii dôvody, na základe ktorých sa domnieva, že osobitné povolenie by sa malo udeliť.
2. Členské štáty informujú ostatné členské štáty a Komisiu o každom povolení udelenom podľa odseku 1. článok 14
Článok 14
Zmrazenie finančných prostriedkov a hospodárskych zdrojov alebo odmietnutie poskytnúť finančné prostriedky alebo hospodárske zdroje, vykonané v dobrej viere, že takéto konanie je v súlade s týmto nariadením, nemá za následok vznik žiadnej zodpovednosti na strane fyzickej alebo právnickej osoby alebo subjektu, ktoré ho implementujú, alebo ich riaditeľov či zamestnancov, pokiaľ sa nedokáže, že finančné prostriedky a hospodárske zdroje boli zmrazené v dôsledku nedbanlivosti.
KAPITOLA 5
Obmedzenia týkajúce sa financovania určitých podnikov
Článok 15
1. Príloha VII zahŕňa:
a)
podniky, ktoré vlastní alebo kontroluje vláda Barmy/Mjanmarska alebo verejné orgány, spoločnosti vrátane súkromnoprávnych spoločností, v ktorých majú štátne orgány väčšinový podiel, a agentúry daného štátu;
b)
podniky, ktoré vlastnia alebo kontrolujú jednotliví členovia vlády Barmy/Mjanmarska alebo fyzické alebo právnické osoby, subjekty alebo orgány s nimi spojené a
c)
právnické osoby, subjekty alebo orgány, ktoré sú vo vlastníctve, alebo podliehajú kontrole podnikov, alebo pracujú pre podniky, či konajú v mene podnikov uvedených v písm. a) alebo b).
2. Zakazuje sa:
a)
poskytovať akúkoľvek finančnú pôžičku alebo úver podnikom, právnickým osobám, subjektom alebo orgánom uvedeným v prílohe V alebo VII alebo nadobúdať dlhopisy, vkladové certifikáty, opčné listy alebo obligácie vydané podnikmi, právnickými osobami, subjektmi alebo orgánmi;
b)
nadobúdať alebo zvyšovať účasť na podnikoch, právnických osobách, subjektoch alebo orgánoch uvedených v prílohe V alebo VII vrátane úplného nadobudnutia týchto podnikov a nadobudnutia akcií a cenných papierov, ktoré majú povahu účasti;
c)
vytváranie akéhokoľvek spoločného podniku s podnikmi, právnickými osobami, subjektmi alebo orgánmi uvedenými v prílohe V alebo VII, s ich dcérskymi spoločnosťami alebo s pridruženými právnickými osobami, subjektmi alebo orgánmi, ktoré podliehajú ich kontrole.
3. Zakazuje sa vedomá a úmyselná účasť na činnostiach, ktorých predmetom alebo dôsledkom je priame alebo nepriame obchádzanie ustanovení odseku 2.
4. Odsekom 2 nie je dotknuté plnenie obchodných zmlúv na dodanie tovaru alebo poskytnutie služieb, na ktoré sa vzťahujú bežné obchodné platobné podmienky, a obvyklých doplnkových dohôd v súvislosti s plnením týchto zmlúv, akými sú poistenia vývozného úveru.
5. Zákazmi uvedenými v odseku 2 písm. a) nie je dotknuté plnenie záväzkov vyplývajúcich zo zmlúv alebo dohôd uzavretých pred dátumom, kedy bol podnik zaradený do zoznamu Radou tak, ako sa uvádza v prílohe V alebo VII.
6. Zákazmi uvedenými v odseku 2 písm. b) sa nebráni zvyšovaniu účasti v podnikoch, právnických osobách, subjektoch alebo orgánoch uvedených v prílohe V alebo VII, ak je takéto zvýšenie ustanovené v dohode uzavretej s daným podnikom pred dátumom, kedy bol podnik prvýkrát zaradený do zoznamu Radou tak, ako sa uvádza v prílohe V alebo VII.
7. Osoba, subjekt alebo orgán, ktorý zamýšľa zvýšiť svoju účasť v podniku, právnických osobách, subjektoch alebo orgánoch uvedenom v prílohe V alebo VII, informuje príslušný orgán daného členského štátu uvedený na internetových stránkach v prílohe IV ešte predtým, ako uskutoční akúkoľvek operáciu uvedenú v odseku 6. Dotknutý členský štát o tomto prípade informuje ostatné členské štáty a Komisiu.
8. Zákazom ustanoveným v článku 2 písm. a) sa nezakladá žiadna zodpovednosť dotknutých fyzických alebo právnických osôb alebo subjektov, ak nevedeli a nemali opodstatnený dôvod domnievať sa, že svojím konaním porušujú tento zákaz.
KAPITOLA 6
Všeobecné a záverečné ustanovenia
Článok 16
1. Bez toho, aby boli dotknuté platné predpisy týkajúce sa podávania správ, dôvernosti a služobného tajomstva, fyzické a právnické osoby, subjekty a orgány:
a)
bezodkladne poskytujú príslušným orgánom uvedeným na internetových stránkach v prílohe IV pre krajinu, v ktorej majú bydlisko alebo sídlo, všetky informácie, ktoré by uľahčili dodržiavanie súladu s týmto nariadením, ako sú napríklad účty a sumy zmrazené v súlade s článkom 11, a oznamujú takéto informácie priamo alebo prostredníctvom týchto príslušných orgánov Komisii a
b)
spolupracujú s príslušnými orgánmi uvedenými na internetových stránkach v prílohe IV pri každom overovaní týchto informácií.
2. Akékoľvek informácie poskytnuté alebo prijaté v súlade s týmto článkom sa používajú len na účely, na ktoré boli poskytnuté alebo prijaté.
Článok 17
Komisia a členské štáty sa navzájom bezodkladne informujú o opatreniach prijatých na základe tohto nariadenia a poskytujú si všetky ďalšie dôležité informácie, ktoré majú v súvislosti s týmto nariadením k dispozícii, najmä informácie o porušovaní, problémoch s presadzovaním a o rozsudkoch vynesených vnútroštátnymi súdmi.
Článok 18
1. Komisia je oprávnená:
a)
meniť a dopĺňať prílohu IV na základe informácií poskytnutých členskými štátmi;
b)
meniť a dopĺňať prílohy V, VI a VII na základe rozhodnutí prijatých v súvislosti s prílohami I, II a III k spoločnej pozícii 2006/318/SZBP.
2. V súvislosti s prílohami V, VI a VII sa uverejní oznámenie o podmienkach poskytovania informácií (17).
Článok 19
1. Členské štáty stanovujú pravidlá o ukladaní sankcií za porušovanie ustanovení tohto nariadenia a prijímajú všetky potrebné opatrenia na ich vykonávanie. Ustanovené sankcie musia byť účinné, primerané a odradzujúce.
2. Členské štáty oznámia Komisii tieto predpisy bezodkladne po nadobudnutí účinnosti tohto nariadenia a oznamujú Komisii každú následnú zmenu a doplnenie.
Článok 20
1. Členské štáty určia príslušné orgány uvedené v tomto nariadení a uvedú ich na internetových stránkach uvedených v prílohe IV alebo ich prostredníctvom.
2. Po nadobudnutí účinnosti tohto nariadenia členské štáty bezodkladne oznámia Komisii svoje príslušné orgány a informujú ju o akýchkoľvek ďalších zmenách.
Článok 21
Toto nariadenie sa uplatňuje:
a)
v rámci územia Spoločenstva vrátane jeho vzdušného priestoru;
b)
na palube lietadiel alebo plavidiel, ktoré patria do jurisdikcie členského štátu;
c)
na akúkoľvek osobu, ktorá sa nachádza na území Spoločenstva alebo mimo neho a ktorá je štátnym príslušníkom členského štátu;
d)
na akúkoľvek právnickú osobu, subjekt, alebo orgán, ktoré sú založené alebo zaregistrované podľa práva členského štátu;
e)
na akúkoľvek právnickú osobu, subjekt alebo orgán v súvislosti s akoukoľvek podnikateľskou činnosťou, ktorá sa úplne alebo čiastočne vykonáva v rámci Spoločenstva.
Článok 22
Nariadenie (ES) č. 817/2006 sa týmto zrušuje.
Článok 23
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. februára 2008